﻿ Clash Raised between central and state leaders on ticket distribution issue in rajasthan - राहुल गांधी ने सचिन पायलट की और अमित शाह ने वसुंधरा राजे की लिस्‍ट खारिज की - Jansatta
राजस्थान में टिकट वितरण के लिए केंद्रीय और प्रदेश नेतृत्व में आम राय कायम नहीं हो सकी है। फिर बात चाहें सत्ता पक्ष की हो या फिर विपक्ष की।
जनसत्ता ऑनलाइन November 10, 2018 1:52 PM
साल 2019 के लोकसभा चुनावों से पहले तीन बड़े हिंदी भाषी राज्यों मध्य प्रदेश छत्तीसगढ़ और राजस्थान में विधानसभा के चुनाव होने हैं। राजस्थान में टिकट वितरण के लिए केंद्रीय और प्रदेश नेतृत्व में आम राय कायम नहीं हो सकी है। फिर बात चाहें सत्ता पक्ष की हो या फिर विपक्ष की। पार्टियों में प्रदेश नेतृत्व की कोशिश है कि अपने करीबियों को ही टिकट दिलवाए जाएं जबकि केंद्रीय नेतृत्व किसी भी नेता को पार्टी से बड़ा नहीं होने देना चाहता है।
बताया जाता है कि राजस्थान में कांग्रेस के प्रदेश अध्यक्ष सचिन पायलट ने 150 सीटों पर अपने पसंदीदा उम्मीदवारों की लिस्ट केंद्रीय नेतृत्व को भेजी थी। लेकिन कांग्रेस अध्यक्ष राहुल गांधी ने इस लिस्ट में लिखे नामों को नकार दिया। कारण ये बताया गया कि इस लिस्ट में हर विधानसभा सीट के लिए सिर्फ एक ही उम्मीदवार का नाम दिया गया था। जबकि कांग्रेस आलाकमान का ये आदेश था कि लिस्ट में हर सीट के लिए कम से कम तीन उम्मीदवारों के नाम हों। बताया जा रहा है कि इस लिस्ट में सचिन पायलट ने सिर्फ अपने वफादार और भरोसेमंद नेताओं को ही शामिल किया था। ताकि विधानसभा चुनाव ​जीतने की स्थिति में सीएम के पद के लिए दावेदारी पुख्ता की जा सके।
वहीं भाजपा में मुख्यमंत्री वसुंधरा राजे ने भी पार्टी के राष्ट्रीय अध्यक्ष अमित शाह सामने 60 सीटों के लिए उम्मीदवारों के नामों की प्रस्तावित लिस्ट रखी थी। बताया जाता है कि इस लिस्ट में सभी नाम सीएम वसुंधरा राजे के प्रति समर्पित रहने वाले नेताओं के ​ही थे। वसुंधरा राजे ने ये लिस्ट पार्टी की चुनावी बैठक के दौरान रखा था। अमित शाह ने भी इस लिस्ट को वहीं खारिज कर दिया।